b'\n_START_ARTICLE_\nLaibach\n_START_SECTION_\n1980\xe2\x80\x931985\n_START_PARAGRAPH_\nLaibach moodustati 1980 p\xc3\xa4rast Jugoslaavia diktaatori Josip Broz Tito surma. Tema surmaga algas Jugoslaavias v\xc3\xb5imuv\xc3\xb5itlus konservatiivsete rahvuslaste ja liberaalsete poliitikute vahel, samuti ilmnesid erimeelsused erinevate Jugoslaavia vabariikide vahel. Laibachi eesm\xc3\xa4rgiks oli selle taustal esineda "totalitaarse organisatsioonina", mis teatas oma tegevuse alustamisest plakatikampaaniaga Trbovljes ja Ljubljanas, kasutades seejuures natsionaalsotsialistliku ja sotsrealismi propaganda elemente, mis olid p\xc3\xb5imitud rahvuslike s\xc3\xbcmbolitega._NEWLINE_Laibachi esimene esinemine pidi toimuma septembris 1980 etendusega "Rde\xc4\x8di revirji" ("Punased rajoonid" \xe2\x80\x93 nii nimetati Trbovlje piirkonda, kus 1937 loodi Sloveenia kommunistlik partei). Esinemine pidi aset leidma Laibachi kodulinnas Trbovljes, ent provokatiivne etendus keelati \xc3\xa4ra enne selle toimumist._NEWLINE_Juunis 1981 lubati Laibachil esineda vaid v\xc3\xa4ikese n\xc3\xa4itusega Belgradi \xc3\xbcli\xc3\xb5pilaste kultuurikeskuses, mis oli Laibachi esimene avalik ja legaalne \xc3\xbclesastumine. N\xc3\xa4itus sisaldas maale, graafikat, artikleid ja Laibachi muusika esitlusi._NEWLINE_1982 j\xc3\xa4tkas Laibach oma tegevust j\xc3\xb5ulisemalt. Toimus esimene kontsert Ljubljanas ja seej\xc3\xa4rel esinemised mujal Jugoslaavias. Septembris esines Laibach Ljubljana Novi Rocki festivalil, kus selle liikmed olid riietatud musta ja halli (peamiselt Jugoslaavia armee) vormir\xc3\xb5ivastusse. Nende esinemine sisaldas m\xc3\xbcra ning s\xc3\xb5jaaegseid slaide koos Tito, Wojciech Jaruzelski, Benito Mussolini ja teiste diktaatorite k\xc3\xb5nedega. Esinemise ajal tabas laulja Toma\xc5\xbe Hostnikit publikust visatud pudel, ent vigastusest hoolimata j\xc3\xa4i Hostnik lavale ja viis esinemise l\xc3\xb5pule. Laibachi viimane kontsert koos Hostnikiga toimus 11. detsembril 1982, sest k\xc3\xbcmme p\xc3\xa4eva hiljem sooritas Hostnik enesetapu._NEWLINE_Laibach otsustas Hostniki surma j\xc3\xa4rel tegevust j\xc3\xa4tkata ja juunis 1983 toimus ansambli esimene teleesinemine. Laibachi liikmed kandsid seal valgeid k\xc3\xa4esidemeid musta ristiga, millest sai edaspidi \xc3\xbcks Laibachi p\xc3\xb5his\xc3\xbcmboleid. Provokatiivse v\xc3\xa4limuse t\xc3\xb5ttu tituleeriti nad saates "rahvavaenlasteks" ning rahvast kutsuti \xc3\xbcles see ohtlik grupeering h\xc3\xa4vitama. Samal aastal avaldas Laibach oma manifesti ajakirjas Nova revija, milles ansambli liikmed kasutasid varjunimesid Eber, Saliger, Keller ja Dachauer. Ansambli liikmed j\xc3\xa4tkasid nende pseudon\xc3\xbc\xc3\xbcmide kasutamist ka edaspidi._NEWLINE_Samal ajal keelati k\xc3\xb5ik Laibachi avalikud esinemised Sloveenias ja ka Laibachi nime kasutamine._NEWLINE_See ei takistanud Laibachil 1983. aasta novembris ja detsembris pidamast oma esimest Euroopa turneed, mille nad ise nimetasid "Okupeeritud Euroopa tuuriks". Turnee jooksul esines Laibach 16 linnas kaheksas Ida- ja L\xc3\xa4\xc3\xa4ne-Euroopa riigis. Reaktsioonid v\xc3\xa4ljaspool Jugoslaaviat olid vastuolulised: T\xc5\xa1ehhoslovakkia ei lubanud Laibachit riiki, Poolas peeti neid kommunistideks ja mujal Euroopas fa\xc5\xa1istideks._NEWLINE_Hoolimata esinemiskeelust astus Laibach anon\xc3\xbc\xc3\xbcmsena \xc3\xbcles Mal\xc4\x8di Beli\xc4\x8di hallis Ljubljanas, kus Laibach koos loominguliste kollektiividega Irwin ja Scipion Nasice Theatre moodustasid kunstir\xc3\xbchmituse Neue Slowenische Kunst (Uus Sloveenia Kunst, l\xc3\xbchend NSK). NSK osutus edukaks projektiks ja tegutses kuni 1990. aastate esimese pooleni.\n_START_SECTION_\n1985\xe2\x80\x931990\n_START_PARAGRAPH_\nAprillis 1985 ilmus Laibachi esimene album, mille kaanel ei olnud v\xc3\xb5imalik nimekasutuskeelu t\xc3\xb5ttu esitada ansambli nime ning selle asemel kujutati Laibachi s\xc3\xbcmboliks kujunenud musta risti. Samal aastal ilmus ka Laibachi teine album, mille andis v\xc3\xa4lja Hamburgi plaadifirma Walter Ulbricht Schallfolien ja mis kandis nime "Rekapitulacija 1980\xe2\x80\x931984". J\xc3\xa4rgmisel aastal ilmus Suurbritannia plaadifirma Cherry Red all album "Nova Akropola". Kolmanda plaadi ilmumise j\xc3\xa4rel toimus Laibachi esimene Suurbritannia turnee._NEWLINE_1987 ilmus "Opus Dei", mille andis v\xc3\xa4lja Suurbritannia plaadifirma Mute Records. Ansambel j\xc3\xa4tkas ka selle albumiga provokatiivset stiili. Lisaks natsionaalsotsialistliku s\xc3\xbcmboolika kasutamisele tekkis Laibachil probleeme ka albumi nime t\xc3\xb5ttu, kuna katoliiklik organisatsioon Opus Dei s\xc3\xbc\xc3\xbcdistas ansamblit oma nime kasutamises, ent kohtusse konflikt ei j\xc3\xb5udnud. "Opus Dei" toodi v\xc3\xa4lja 2005 ilmunud kogumikus "1001 Albums You Must Hear Before You Die" ("1001 albumit, mida elu jooksul peab kuulama", eesti keeles ilmus 2006)._NEWLINE_1987 toimus Laibachil mitmeid esinemisi Euroopas. Ansambel pidas ka oma esimese legaalse kontserdi Sloveenias p\xc3\xa4rast 1983. aasta esinemiskeeldu._NEWLINE_1988 avaldas Laibach kaks kaveralbumit: "Sympathy of the Devil" (The Rolling Stones) ja "Let it Be" (The Beatles). 1989. aastal toimusid Laibachi kontserditurneed nii Euroopas kui Ameerika \xc3\x9chendriikides, kuhu neid paar aastat varem ei olnud lubatud. _NEWLINE_Samal aastal toimus turnee Jugoslaavias, mis sisaldas kahte \xc3\xa4\xc3\xa4rmiselt provokatiivset kontserti Belgradis. Enne kontserte n\xc3\xa4idati Teise maailmas\xc3\xb5ja aegset Saksa propagandafilmi Belgradi pommitamisest, taustaks Slobodan Milo\xc5\xa1evi\xc4\x87i agitatsioonik\xc3\xb5ned. Vahetult enne Laibachi esinemist p\xc3\xb6\xc3\xb6rdus publiku poole ansambli partner NSK-st Peter Mlakar, hoiatades kuulajaid s\xc3\xb5ja eest, teisalt pidi k\xc3\xb5ne publikut \xc3\xa4rritama serbia natsionalistliku retoorika kasutamisega, p\xc3\xb5imides selle vahele fraase saksa keeles, mis oli Jugoslaavias saanud fa\xc5\xa1ismi s\xc3\xbcmboliks. Samal ajal olid rahvuslikud konflikid Jugoslaavias \xc3\xbcha teravamaks muutumas._NEWLINE_1989. aastal pidas Laibach ka Euroopa turnee, misj\xc3\xa4rel l\xc3\xb5petati 1990 ilmunud album "Macbeth"._NEWLINE_Detsembris 1990 toimus Laibachi esimene kontsert kodulinnas Trbovljes p\xc3\xa4rast 1980. aasta esinemiskeeldu. Kontsert t\xc3\xa4histas nende 10 aasta pikkust tegevusaega ja langes \xc3\xbchtlasi kokku Sloveenia iseseisvusreferendumi toimumisega. Kontserti nimetati selle taustal h\xc3\xbc\xc3\xbcdlausega "10 aastat Laibachi \xe2\x80\x93 10 aastat Sloveenia iseseisvust".\n_START_SECTION_\n1990\xe2\x80\x932000\n_START_PARAGRAPH_\nSloveenia iseseisvumise j\xc3\xa4rel muutis Laibach k\xc3\xa4sitletavaid teemasid. Esile t\xc3\xb5usid uus maailmakord ja endise idabloki \xc3\xbcleminek vabaturumajandusele, mida kasutati 1992 v\xc3\xa4lja antud albumis \xe2\x80\x9eKapital\xe2\x80\x9c._NEWLINE_1993 ilmus Daniel Landini dokumentaalfilm "Laibach: A Film from Slovenia" ("Laibach: film Sloveeniast", tuntud ka "Bravo" nime all). Laibachi eelnev tegevusperiood v\xc3\xb5eti kokku ka 1993 ilmunud albumiga "Ljubljana-Zagreb-Beograd", mis sisaldas muuhulgas tagasivaateid nende esimesele kontserdile ja esinemisele Novi Rocki festivalil. Plaadil k\xc3\xb5lab ka ansambli esimese laulja ja liidri Toma\xc5\xbe Hostniki h\xc3\xa4\xc3\xa4l, samuti on teda kujutatud albumi kaanel._NEWLINE_Samal ajal tegeles Laibach edasi NSK projektiga. 1990. aastate alguses moodustati nn NSK riik, mis andis v\xc3\xa4lja passe, postmarke ning millel oli oma valuuta ja lipp. 1992 peeti NSK saatkonna \xc3\xbcritusi Moskvas ja 1993 Berliinis._NEWLINE_1990. aastate s\xc3\xbcndmused Bosnias ajendasid ansamblit 1994 v\xc3\xa4lja andma albumi "NATO". Albumit tutvustati 1994 ja 1995 toimunud kontserditurneega Euroopas, mis kandis nime "Occupied Europe NATO Tour 1994\xe2\x80\x9395" ("Okupeeritud Euroopa NATO tuur 1994\xe2\x80\x9395"). Turnee l\xc3\xb5ppes kahe kontserdiga s\xc3\xb5jast laastatud Sarajevos, mis olid \xc3\xbchtlasi osaks "NSK riik Sarajevo" \xc3\xbcritusest._NEWLINE_1995. aasta oktoobris esilinastus Michael Bensoni film Laibachist ja NSK-st "Predictions of Fire" ("Tule ennustus"). Filmis v\xc3\xb5eti kokku Laibachi ja NSK tegevus 1990. aastate esimesel poolel._NEWLINE_1996. aasta s\xc3\xbcgisel ilmus singel "Jesus Christ Superstar/God is God" ja album "Jesus Christ Superstars". Plaadi ilmumisega kaasnesid kontserditurneed Euroopas ja Ameerika \xc3\x9chendriikides. Turnee raames esineti 1997. aastal esmakordselt p\xc3\xa4rast 1989. aastat ka Belgradis, kus Peter Mlakar pidas taas provokatiivse k\xc3\xb5ne._NEWLINE_1997. aastal toimus Laibachi \xc3\xbcks olulisemaid kontserte, kui ta esines Euroopa kultuurikuu avamis\xc3\xbcritusel Ljubljanas. Kontserdil esitas Laibachi muusikat lisaks ansamblile endale veel Sloveenia filharmooniaorkester ja koor. On leitud, et see oli Laibachi m\xc3\xa4rgiline avalik heakskiitmine, ent kontsert ei j\xc3\xa4\xc3\xa4nud ka negatiivse reaktsioonita, kui kontserdieelse k\xc3\xb5ne t\xc3\xb5ttu otsustas sellelt lahkuda Ljubljana konservatiivne peapiiskop.\n_START_SECTION_\n2000\xe2\x80\x93\n_START_PARAGRAPH_\nP\xc3\xa4rast 1996. aastat tekkinud pausi andis Laibach uue albumi v\xc3\xa4lja 2003. Album "WAT", milles ansambel esitab nii saksa- kui ka ingliskeelseid lugusid, k\xc3\xa4sitles Iraagi s\xc3\xb5ja, antisemitismi, terrorismi ja \xc3\xbchiskonna kriisi teemasid. Samal aastal toimus plaadiesitlusturnee Euroopas. _NEWLINE_Samuti ilmus 2003. aastal Laibachist ja NSK-st Briti kultuuriteoreetiku Alexei Monroe raamat "Pluralni monolit" ("Mitmuslik monoliit"). Raamat k\xc3\xa4sitleb Laibachi fenomeni Sloveenia 1980. ja 1990. aastate kultuurilises ja poliitilises kontekstis. Kaks aastat hiljem anti v\xc3\xa4lja raamatu ingliskeelne versioon pealkirja all "Interrogation Machine: Laibach and NSK" ning 2014 ilmus raamat ka saksa ("Laibach & NSK \xe2\x80\x93 Die Inquisitionsmaschine im Kreuzverh\xc3\xb6r") ja prantsuse ("Interrogation Machine Laibach & Le NSK") keeles._NEWLINE_2004 ilmus Laibachi parimatest lugudest kogumik "Laibach Anthems". _NEWLINE_Samal aastal toimus kontserditurnee Ameerika \xc3\x9chendriikides. Turnee nimetati "Ameerika lahusriikide tuuriks" ("The Divided States of America Tour") ning sellest ilmus 2006. aastal film "Divided States of America". Film linastus ka P\xc3\x96FFil pealkirja all "Ameerika lahusriigid". Turnee ja filmi pealkiri oli inspireeritud USA presidendivalimiste j\xc3\xa4rgsest meeleolust, mida iseloomustas riigi jagunemine "kaheks vastandlikuks poliitiliseks ja kultuuriliseks pooluseks". Filmi DVD versioon sisaldas ka Laibachi esinemist Pariisis._NEWLINE_2006 ilmus ka Laibachi uus album "Volk", mis oli kollektsioon riigih\xc3\xbcmnide t\xc3\xb6\xc3\xb6tlustest ja sisaldas muuhulgas NSK riigi h\xc3\xbcmni. Lood on albumil valdavalt inglise keeles, ent sisaldavad kohati vastavate riikide keelseid fraase. Esindatud on interpretatsioonid n\xc3\xa4iteks Saksamaa, Suurbritannia, USA, Venemaa, Iisraeli ja T\xc3\xbcrgi h\xc3\xbcmnidest, pealkirja all "Slovania" esitati t\xc3\xb6\xc3\xb6tlus endise Jugoslaavia h\xc3\xbcmnist. Album anti v\xc3\xa4lja koost\xc3\xb6\xc3\xb6s teise Sloveenia ansambli Silence\xc2\xb4iga. Albumi v\xc3\xa4ljaandmisega kaasnes \xc3\xbcle 100 kontserdiga turnee Euroopas ja Ameerika \xc3\x9chendriikides. Esinemine Trbovljes j\xc3\xa4\xc3\xa4dvustati DVD-le pealkirjaga "Dead in Trbovlje"._NEWLINE_2008 andis Laibach v\xc3\xa4lja t\xc3\xb6\xc3\xb6tluse Johann Sebastian Bachi teosest "Die Kunst der Fuge" ("Fuugakunst") nime all "Laibachkunstderfuge BWV 1080". Teos valmis suuremas osas juba 2006. aastal ning sellega esineti ka sama aasta Bachi festivalil Leipzigis. Bach ei t\xc3\xa4psustanud oma "Fuugakunsti" komponeerides instrumente, millel seda esitama peaks ning seega on seda esitatud v\xc3\xa4ga erinevate vahenditega saksofonist s\xc3\xbcmfooniaorkestrini. Kuna teos p\xc3\xb5hineb matemaatilistel algoritmidel, otsustas Laibach oma esituses p\xc3\xb5hiinstrumendina kasutada arvutit ning tulemuseks olnud elektrooniline t\xc3\xb6\xc3\xb6tlus laseb Bachi n\xc3\xa4idata "elektroonilise ja tehnomuusika pioneerina"._NEWLINE_2008 ja 2009 toimus Laibachi Euroopa turnee, mille \xc3\xbcks kontsert toimus Sloveenia filharmooniaseltsi ajaloolises hoones. _NEWLINE_2008. aasta l\xc3\xb5pus sisenes Laibach irooniliselt kommertslikku veebiturunduse maailma avades provokatiivse kontseptsiooniga veebipoe Laibach WTC._NEWLINE_2010 s\xc3\xbcgisel avati Trbovljes Laibachi 30. tegevusaastale p\xc3\xbchendatud n\xc3\xa4itus, lisaks toimusid juubeli t\xc3\xa4histamiseks s\xc3\xbcmpoosionid ja kontserdid._NEWLINE_Laibach kirjutas muusika 2012 valminud ulmeparoodiafilmile "Iron Sky". Kuna "Iron Sky" oli osaliselt inspireeritud Laibachi muusikast ja eriti albumist "Volk", soovis re\xc5\xbeiss\xc3\xb6\xc3\xb6r Timo Vuorensola, et just Laibach filmile muusika kirjutaks. Filmi soundtrack ilmus samal aastal ka albumina._NEWLINE_2015 toimub Laibachi kontserditurnee, millega tutvustatakse ansambli 2014. aasta kevadel ilmunud albumit "Spectre".\n_START_SECTION_\nM\xc3\xb5ju teistele artistidele\n_START_PARAGRAPH_\nSaksa industriaalmuusikat viljelev ansambel Rammstein on tunnistanud, et Laibach on nende loomingut ja v\xc3\xa4ljenduslaadi oluliselt m\xc3\xb5jutanud. Laibachi liikmed on v\xc3\xa4idet, et Rammstein on nende loomingut kopeerinud, kommenteerinud s\xc3\xb5nadega, et nad ei usu originaalsusse ja seet\xc3\xb5ttu ei saa Rammstein neilt ka midagi "varastanud" olla. Samuti on nad leidnud, et Rammsteini edu n\xc3\xa4itab, kuidas hea koopia v\xc3\xb5ib "teha rohkem raha" kui originaal.  2004. aastal avaldas Laibach kaveri Rammsteini loost "Ohne dich", mille refr\xc3\xa4\xc3\xa4ni s\xc3\xb5nad olid vastupidiseks muudetud, viidates asjaolule, et Rammstein ei saaks eksisteerida ilma Laibachita. Samal aastal nentis Laibachi liige Jani Novak, et Rammstein olevat Laibach lastele ja Laibach olevat Rammstein t\xc3\xa4iskasvanutele.'